FI Euroopan unionin virallinen lehti C 148/49

Kanne 15.4.2010 — Slovak Telekom v. komissio

(Asia T-171/10)

2010/C 148/80

Oikeudenkäyntikieli: englanti

Asianosaiset

Kantaja: Slovak Telekom a.s. (Bratislava, Tšekin tasavalta) (edustajat: asianajajat D. Geraldin, L. Kjølbye ja M. Maier)

Vastaaja: Euroopan komissio

Vaatimukset

— Komission 8.2.2010 tekemä päätös K(2010) 902, joka koskee neuvoston asetuksen 1/2003 (1) 18 artiklan 3 kohdan ja 24 artiklan 1 kohdan mukaista menettelyä (COMP/39523 — Slovak Telekom)

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja vaatii esillä olevalla kanteella SEUT 263 artiklan perusteella kumottavaksi komission 8.2.2010 tekemää päätöstä K(2010) 902, jolla se velvoitettiin neuvoston asetuksen 1/2003 18 artiklan 3 kohdan ja 24 artiklan 1 kohdan nojalla toimittamaan tiettyjä SEUT 102 artiklan mukaista menettelyä koskevaan asiaan COMP/39523 — Slovak Telekom liittyviä tietoja ja jolla sille asetettiin uhkasakko, jos se ei noudata mainittua päätöstä.

Kantaja esittää kanteensa tueksi kolme kanneperustetta.

Ensinnäkin kantaja vetoaa oikeudelliseen virheeseen, joka koskee komission toimivaltaa vaatia neuvoston asetuksen 1/2003 18 artiklan 3 kohdan nojalla tietoja, jotka koskevat Slovakian tasavallan liittymistä Euroopan unioniin edeltänyttä aikaa. Komissiolla ei ollut ennen 1.5.2004 toimivaltaa soveltaa Euroopan unionin lainsäädäntöä suorittaakseen tutkimuksia Slovakian tasavallan alueella. Tämän seurauksena komissio ei ole oikeutettu käyttämään tutkintavaltuuksia, joista säädetään asetuksen 1/2003 18 artiklan 3 kohdassa, saadakseen mainittua ajanjaksoa koskevia tietoja.

Kantaja väittää toiseksi, että riidanalainen päätös on kumottava, koska sillä loukataan perusoikeuskirjan (2) 41 artiklan 1 kohdassa vahvistettua menettelyllisen oikeudenmukaisuuden periaatetta. Se, että komissio tutki Slovak Telekomin käyttäytymistä aikana, jolloin EU:n lainsäädäntöä ei sovellettu ja jolloin Slovak Telekomilla ei ollut velvollisuutta noudattaa näitä sääntöjä, voi olla vahingollista Slovak Telekomille. On mahdollista, että komissio ottaa nämä tiedot huomioon arvioinnissaan. Itse asiassa riidanalainen päätös osoittaa, että tämä on komission aikomus.

Kantaja väittää kolmanneksi, että riidanalainen päätös on kumottava, koska sillä loukataan suhteellisuusperiaatetta. Tätä kuvastaa neuvoston asetuksen 1/2003 18 artiklan 3 kohta, jonka mukaan komissiolla on valtuudet vaatia yrityksiä antamaan kaikki tarvittavat tiedot. Kantaja väittää Slovak Telekomin asian osalta kuitenkin, että komissio ei ole osoittanut edellytettyä yhteyttä pyydettyjen liittymistä edeltäneiden tietojen ja väitetysti sääntöjenvastaisen 1.5.2004 jälkeen tapahtuneen käyttäytymisen välillä. Tämän vuoksi kantaja katsoo, että tiedot tai asiakirjat, jotka liittyvät aikaan ennen liittymistä, eivät ole edellytys sille, että komissio voisi arvioida, onko Slovak Telekomin käyttäytyminen liittymisen jälkeen ollut EU:n lainsäädännön mukaista.

(1) Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL L 1, s. 1).

(2) Euroopan unionin perusoikeuskirja, EUVL C 83, 30.3.2010, s. 389.